Rozhodnutie Komisie
zo 14. júna 1991,
ktorým sa mení a dopĺňa rozhodnutie Rady 79/542/EHS ustanovujúce zoznam tretích krajín, z ktorých členské štáty povoľujú dovoz hovädzieho dobytka, ošípaných a čerstvého mäsa a ktorým sa dopĺňa zoznam, pokiaľ ide o mäsové výrobky
(91/361/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o problémoch zdravotných a veterinárnych kontrol pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín [1], naposledy zmenenú a doplnenú smernicou 91/69/EHS [2], najmä na jej článok 3,
keďže smernica Rady 89/227/EHS [3] rozšírila pôsobnosť smernice 72/462/EHS o dovoz mäsových výrobkov;
keďže Rada svojím rozhodnutím 79/542/EHS [4], naposledy zmeneným a doplneným rozhodnutím Komisie 90/485/EHS [5], ustanovila zoznam tretích krajín, z ktorých členské štáty povoľujú dovoz hovädzieho dobytka, ošípaných a čerstvého mäsa;
keďže toto rozhodnutie sa teraz musí zmeniť a doplniť tak, aby sa vzťahovalo aj na dovoz mäsových výrobkov;
keďže pri povoľovaní dovozu mäsových výrobkov sa musia zohľadňovať opatrenia uplatniteľné na dovoz čerstvého mäsa; keďže niektoré mäsové výrobky sa môžu dovážať až po príslušnom tepelnom ošetrení;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Rozhodnutie 79/542/EHS sa týmto mení a dopĺňa takto:
1. názov sa nahrádza takto:
"Rozhodnutie Rady z 21. decembra 1976 ustanovujúce zoznam tretích krajín, z ktorých členské štáty povoľujú dovoz hovädzieho dobytka, ošípaných, čerstvého mäsa a mäsových výrobkov"
;
2. k článku 1 sa vkladá tento odsek:
"2. Bez dopadu na odsek 1 dovážajú členské štáty určité mäsové výrobky zo všetkých domácich druhov pochádzajúcich z tretích krajín uvedených v prílohe.
V prípade dovozu čerstvého mäsa pochádzajúceho z určitých tretích krajín alebo ich častí, ktorý nebol povolený v súlade s odsekom 1, však členské štáty môžu dovážať mäsové výrobky vyrobené z takéhoto čerstvého mäsa za predpokladu, že tieto mäsové výrobky boli podrobené osobitnému ošetreniu ustanovenému v prílohe.";
3. príloha sa nahrádza prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 14. júna 1991